**Élelmiszertartalékolási kisokost készített a Nébih**

**A Covid-19 járvány kezdetén hazánkban is jellemző volt a pánikvásárlás, ami a védekezés szempontjából kedvezőtlen tömegjeleneteket eredményezett az üzletekben. A hasonló helyzetek elkerülése érdekében** [**élelmiszertartalékolási útmutatót**](http://maradeknelkul.hu/2020/09/24/utmutato-elelmiszertartalekolashoz-hogyan-keszitsuk-fel-a-kamrankat-egy-veszelyhelyzetre/) **állítottak össze a Nemzeti Élelmiszerlánc-biztonsági Hivatal (Nébih) szakemberei. Az ingyenesen letölthető kiadvány olyan szakszerű, gyakorlati tanácsokkal látja el a lakosságot, ami nem csak a különböző veszélyhelyzetekben hasznos, de hatékonyan segíti a tudatos otthoni „készletgazdálkodást”, így az élelmiszerpazarlás csökkentését is.**

A Nébih májusi [„karanténkutatásából”](https://portal.nebih.gov.hu/karanten-kutatas) kiderült, hogy a legtöbb család körülbelül kétheti élelmiszertartalékot igyekezett felhalmozni. Ez egyébként a szakemberek szerint is optimális mennyiségnek tekinthető. A kétheti élelmiszertartalékkal, valamint a heti egyszeri (vagy még ritkább, esetleg online) bevásárlással jelentősen csökkenthető a személyes kontaktusok száma, amely a megelőzés egyik legfontosabb eszköze.

A kutatás ugyanakkor arra is rávilágított, hogy a felhalmozott készletek gyakran veszendőbe mennek. Éppen ezért a Nébih összeállított egy útmutatót, amely segítséget nyújt az élelmiszerek tudatosabb tartalékolásához. A [kiadvány](http://maradeknelkul.hu/wp-content/uploads/2020/09/elelmiszertartalekolasi_utmutato_v%C3%A9gleges-pdf.pdf) hasznos tanácsokat, ötleteket tartalmaz többek között az otthoni élelmiszertartalék összetételére, tárolására, felhasználására és természetesen az élelmiszerhulladék keletkezésének elkerülésére.

A Nébih egyúttal játékos kihívásra invitálja mindazokat, akik az útmutató segítségével állítják össze otthoni élelmiszertartalékukat. A kihívás részletei megtalálhatók a hivatal Maradék nélkül programjának [Facebook](https://www.facebook.com/maradeknelkul/posts/3549438561742817) oldalán.

2020. szeptember 24.

Nemzeti Élelmiszerlánc-biztonsági Hivatal